Document ID: 32009L0046

32009L0046
L 109/14
SLUŽBENI LIST EUROPSKE UNIJE
24.04.2009.
DIREKTIVA KOMISIJE 2009/46/EZ
od 24. travnja 2009.
o izmjeni Direktive 2006/87/EZ Europskog parlamenta i Vijeća o utvrđivanju tehničkih pravila za plovila unutarnje plovidbe
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu 2006/87/EZ Europskog parlamenta i Vijeća od 12. prosinca 2006. o utvrđivanju tehničkih pravila za plovila unutarnje plovidbe i o stavljanju izvan snage Direktive Vijeća 82/714/EEZ (1), a posebno njezin članak 20. stavak 1. prvu rečenicu,
budući da:
(1)
Od donošenja Direktive 2006/87/EZ u prosincu 2006., dogovorene su izmjene Uredbe o inspekcijskom pregledu plovila na Rajni u skladu s člankom 22. Revidirane konvencije o plovidbi Rajnom. Stoga Direktivu 2006/87/EZ treba izmijeniti na odgovarajući način.
(2)
Trebalo bi osigurati da se svjedodžbe Zajednice za plovila i svjedodžbe za plovila izdane u skladu s Uredbom o inspekcijskom pregledu plovila na Rajni izdaju na temelju tehničkih pravila koja jamče jednakovrijednu razinu sigurnosti.
(3)
Treba uključiti odredbe jednakovrijedne odredbama u Uredbi o inspekcijskom pregledu plovila na Rajni, u pogledu nadzora tijekom ugradnje i uporabe motora koji potpadaju pod područje primjene Direktive 97/68/EZ Europskog parlamenta i Vijeća od 16. prosinca 1997. o usklađivanju zakonodavstava država članica u odnosu na mjere protiv emisije plinovitih i krutih onečišćujućih tvari iz motora s unutarnjim izgaranjem koji se ugrađuju u izvancestovne pokretne strojeve (2).
(4)
Da bi se spriječilo narušavanje tržišnog natjecanja te različite razine sigurnosti, izmjene Direktive 2006/87/EZ treba primijeniti što je prije moguće.
(5)
Mjere predviđene ovom Direktivom u skladu su s mišljenjem Odbora iz članka 7. Direktive Vijeća 91/672/EEZ od 16. prosinca 1991. o uzajamnom priznavanju nacionalnih svjedodžbi zapovjednika za prijevoz putnika i robe unutarnjim vodnim putovima (3),
DONIJELA JE OVU DIREKTIVU:
Članak 1.
U Prilogu I. Direktivi 2006/87/EZ, navod u poglavlju 3. koji se odnosi na Talijansku Republiku zamjenjuje se sljedećim:
„Talijanska Republika
Svi nacionalni plovni putovi.”
Članak 2.
Prilog II. Direktivi 2006/87/EZ mijenja se u skladu s Prilogom I. ovoj Direktivi.
Članak 3.
Prilog V. Direktivi 2006/87/EZ mijenja se u skladu s Prilogom II. ovoj Direktivi.
Članak 4.
Države članice koje imaju unutarnje plovne putove iz članka 1. stavka 1. Direktive 2006/87/EZ donose zakone i druge propise potrebne za usklađivanje s ovom Direktivom najkasnije do 30. lipnja 2009. One o tome odmah obavješćuju Komisiju.
Kada države članice donose ove odredbe, te odredbe prilikom njihove službene objave sadržavaju uputu na ovu Direktivu ili se uz njih navodi takva uputa. Načine tog upućivanja određuju države članice.
Članak 5.
Ova Direktiva stupa na snagu na dan objave u Službenom listu Europske unije.
Članak 6.
Ova je Direktiva upućena državama članicama koje imaju unutarnje plovne putove iz članka 1. stavka 1. Direktive 2006/87/EZ.
Sastavljeno u Bruxellesu 24. travnja 2009.

Labels: 7
8